एमपी-राजस्थान में बारिश के आसार, महाराष्ट्र में खुली जगहों पर दोपहर में रैली बैन
IMD - India Meteorological Department Weather Forecast बिहार, पश्चिम बंगाल, दिल्ली और आंध्र प्रदेश में लू ने कहर बरपाया। वहीं, जम्मू-कश्मीर और हिमाचल प्रदेश में बारिश और बर्फबारी ने लोगों को राहत दी। हैदराबाद में तेज बारिश के साथ ओले भी गिरे।
देश के 10 राज्यों में तापमान पिछले 24 घंटे में 40 डिग्री के पार चला गया है। इन राज्यों में राजस्थान, मध्य प्रदेश, उत्तर प्रदेश और बिहार भी शामिल हैं। मौसम विभाग का अनुमान है कि अगले 2 दिन पूर्वी उत्तर प्रदेश, बिहार, सिक्किम, ओडिशा, बंगाल, झारखंड और आंध्र में हीटवेव चलेगी।
राजस्थान और मध्य प्रदेश में अगले 3 दिन बारिश के आसार हैं। राजस्थान, एमपी, तेलंगाना में कई इलाकों में मंगलवार को तेज हवा के साथ बारिश भी हुई। जम्मू-कश्मीर और हिमाचल प्रदेश में बर्फबारी हुई है।
केंद्र की एडवाइजरी: राज्य प्रवासी मजदूरों का खास ध्यान रखें
केंद्र सरकार ने राज्यों से मजदूरों के लिए गर्मी से बचाव के इंतजाम करने के लिए कहा है। इंडस्ट्रीज और कंस्ट्रक्शन कंपनियों से अपने वर्कर्स को ठंडा पानी, ORS और गर्मी से संबंधित बीमारियों की दवाइयां मुहैया कराने के लिए कहा गया है।
महाराष्ट्र में दोपहर 12 से 5 बजे तक खुली जगहों पर रैली बैन 
महाराष्ट्र सरकार ने राज्य में दोपहर 12 बजे से शाम 5 बजे के बीच सभी खुली सार्वजनिक सभाओं/ रैलियों पर बैन लगा दिया है। यह कदम महाराष्ट्र भूषण अवार्ड समारोह के आयोजन में 14 लोगों की मौत के 3 दिन बाद लिया गया है। पूरी खबर पढ़ें...
पिछले 24 घंटों में राज्यों का हाल-
जम्मू-कश्मीर- जम्मू-कश्मीर के कुछ हिस्सों में मंगलवार को बारिश और बर्फबारी हुई। LOC के पास माछिल में 3 इंच बर्फ गिरी। श्रीनगर समेत कई इलाकों में बारिश भी हुई। पहलगाम के पास एक लैंडस्लाइड (भूस्खलन) हुआ, जिसके कारण एक सड़क बंद हो गई। घटना में किसी के हताहत होने की सूचना नहीं है। 
दिल्ली- मंगलवार को दिल्ली के कई हिस्सों में लू चली। यहां लगातार 4 दिनों से तापमान 40 डिग्री से ज्यादा रिकॉर्ड हो रहा है। मौसम विभाग के मुताबिक, आज दिल्ली में हल्की बारिश से तापमान 2 से 3 डिग्री तक गिर सकता है।
उत्तर प्रदेश- राज्य के कई राज्य गर्मी से बेहाल रहे। उत्तर प्रदेश के प्रयागराज और हमीरपुर 44.2 डिग्री तापमान के साथ सबसे ज्यादा गर्म रहे।
पश्चिम बंगाल- पश्चिम बंगाल में सबसे ज्यादा तापमान बांकुरा जिले में 43.7 डिग्री दर्ज हुआ। वहीं कोलकाता में 40 डिग्री तापमान रहा।
हरियाणा- राज्य के कई जिलों में तापमान 40 डिग्री के पार रहा। हिसार में 41.4 डिग्री, करनाल में 40.7 डिग्री और नरनौल में 40.2 डिग्री तापमान दर्ज किया गया।
पंजाब- बठिंडा में सबसे ज्यादा 41 डिग्री और पटियाला में 41.2 डिग्री तापमान रिकॉर्ड हुआ। वहीं, चंडीगढ़ में 39.4 डिग्री मैक्सिमम टेम्परेचर रिकॉर्ड किया गया।
ओडिशा- ओडिशा के बारीपाड़ा और झारसुगुड़ा में सबसे ज्यादा 44.2 डिग्री तापमान दर्ज हुआ। राज्य में 20 अप्रैल तक सभी सरकारी-प्राइवेट स्कूल और आंगनवाड़ी केंद्र बंद रहेंगे। उधर, झारखंड, पंजाब, हरियाणा और पश्चिम बंगाल के कई जिलों में भी तापमान 40 डिग्री से ज्यादा रहा।
हिमाचल के कुल्लू-मनाली की पहाड़ियों पर बर्फबारी का दौर जारी
हिमाचल के कुल्लू-मनाली की पहाड़ियों पर मंगलवार रात से बर्फबारी का दौर जारी है, जबकि निचले क्षेत्रों में बारिश हो रही है। मनाली के नजदीक स्थित रोहतांग दर्रा, मढ़ी, धुंधी, अटल टनल के छोर पर भी रात से बर्फबारी हो रही है। पूरी खबर पढ़ें...
नॉर्थ-वेस्ट इंडिया में 2-4 डिग्री तक कम होगा तापमान
मौसम विभाग के मुताबिक, वेस्टर्न हिमालय रीजन में वेस्टर्न डिस्टरबेंस एक्टिव है। इसके चलते नॉर्थ-वेस्ट इंडिया में बारिश होगी, जो 21 अप्रैल तक चल सकती है। इससे अगले दो दिन में तापमान में 2-4 डिग्री की कमी आ सकती है और उसके बाद 2-3 डिग्री की बढ़ोतरी हो सकती है।
उत्तर भारत के कई राज्यों में हल्की बारिश का अनुमान
आज उत्तर भारत के कई राज्यों में हल्की बारिश हो सकती है। इन राज्यों में पंजाब, उत्तर प्रदेश, राजस्थान, हरियाणा, चंडीगढ़, हिमाचल प्रदेश और जम्मू-कश्मीर शामिल हैं। अगले 4 दिनों में महाराष्ट्र के भी कई हिस्सों में हल्की बारिश हो सकती है और सेंट्रल महाराष्ट्र में ओले गिर सकते हैं।
इस साल पड़ेगी सामान्य से ज्यादा गर्मी
इससे पहले मौसम विभाग ने कहा था कि इस साल जून से अप्रैल तक देश के ज्यादातर हिस्सों में तापमान सामान्य से ज्यादा रहेगा। वहीं, सेंट्रल, ईस्ट और नॉर्थ-वेस्ट हिस्से में लू भी सामान्य से ज्यादा चलेगी।
मौसम से जुड़ी ये खबरें भी पढ़ें...
राजस्थान में हुई बारिश, 50 किमी की रफ्तार से चली आंधी; जैसलमेर में ओले गिरे​​​​​
राजस्थान के कई जिलों में मंगलवार को बारिश हुई और तेज आंधी चली। जैसलमेर में ओले गिरने से किसानों की लाखों की फसल खराब हो गई। जयपुर समेत 13 जिलों में आज आंधी-तूफान का ऑरेंज अलर्ट जारी किया गया है। पूरी खबर पढ़ें...
पटना में 44.1 डिग्री पहुंचा पारा, टूटा 43 साल का रिकॉर्ड; 25 जिलों में हीटवेव का अलर्ट
राजधानी पटना में मंगलवार को गर्मी ने 43 साल का रिकॉर्ड तोड़ दिया। पटना में मंगलवार को अधिकतम तापमान 44.1 डिग्री रिकॉर्ड किया गया। बिहार के सभी हिस्सों में पिछले पांच दिनों से हीटवेव का असर है। पूरी खबर पढ़ें...
झारखंड के 18 जिलों में लू का यैलो अलर्ट, तीन जिलों में तापमान 44 पार
झारखंड के तीन जिलों में मंगलवार को तापमान 44 डिग्री से ऊपर पहुंच गया। वहीं, 18 जिलों में लू का ऑरेंज अलर्ट जारी किया गया है। भीषण गर्मी को देखते हुए सरकार ने बुधवार से सभी स्कूलों का समय बदल दिया है। पूरी खबर पढ़ें...